CELEX: 32021R0795
Language: ro
Date: 2021-05-17 00:00:00
Title: Regulamentul de punere în aplicare (UE) 2021/795 al Comisiei din 17 mai 2021 de retragere a aprobării acordate pentru substanța activă alfa-cipermetrin, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei (Text cu relevanță pentru SEE)

18.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 174/2
               
            
         REGULAMENTUL DE PUNERE ÎN APLICARE (UE) 2021/795 AL COMISIEI
         din 17 mai 2021
         de retragere a aprobării acordate pentru substanța activă alfa-cipermetrin, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special al doilea caz prevăzut la articolul 21 alineatul (3) și articolul 78 alineatul (2),
         întrucât:
         
                     (1)
                  
                  
                     Prin Directiva 2004/58/CE a Comisiei (2), substanța alfa-cipermetrin a fost inclusă ca substanță activă în anexa I la Directiva 91/414/CEE a Consiliului (3). Substanțele active incluse în anexa I la Directiva 91/414/CEE se consideră a fi aprobate în temeiul Regulamentului (CE) nr. 1107/2009.
                  
               
                     (2)
                  
                  
                     Regulamentul de punere în aplicare (UE) 2019/1690 al Comisiei (4) a reînnoit aprobarea substanței active alfa-cipermetrin ca substanță susceptibilă de înlocuire. Prin urmare, substanța activă menționată a fost enumerată în partea E din anexa la Regulamentul de punere în aplicare (UE) nr. 540/2011 al Comisiei (5).
                  
               
                     (3)
                  
                  
                     Regulamentul de punere în aplicare (UE) 2019/1690 prevede că solicitantul trebuie să prezinte Comisiei, statelor membre și autorității informații de confirmare în ceea ce privește profilul toxicologic al anumitor metaboliți până la 30 octombrie 2020. În plus, au fost solicitate informații de confirmare pentru alte trei puncte până la alte termene limită prevăzute în anexa I la Regulamentul de punere în aplicare (UE) 2019/1690 al Comisiei.
                  
               
                     (4)
                  
                  
                     În octombrie 2020, solicitantul a informat Comisia, statul membru raportor și autoritatea că nu va prezenta date de confirmare pentru niciunul dintre cele patru puncte pentru care au fost solicitate informații de confirmare.
                  
               
                     (5)
                  
                  
                     În consecință, este oportun să se retragă aprobarea acordată pentru substanța activă în cauză.
                  
               
                     (6)
                  
                  
                     Prin urmare, anexa la Regulamentul de punere în aplicare (UE) nr. 540/2011 ar trebui modificată în consecință.
                  
               
                     (7)
                  
                  
                     Statelor membre ar trebui să li se acorde timp pentru a retrage aprobările pentru produsele de protecție a plantelor care conțin alfa-cipermetrin.
                  
               
                     (8)
                  
                  
                     În ceea ce privește produsele de protecție a plantelor care conțin alfa-cipermetrin, în cazul în care statele membre acordă o perioadă de grație în conformitate cu articolul 46 din Regulamentul (CE) nr. 1107/2009, această perioadă ar trebui să expire cel târziu la 7 decembrie 2022.
                  
               
                     (9)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Retragerea aprobării
            Se retrage aprobarea acordată pentru substanța activă alfa-cipermetrin.
         
         
            Articolul 2
            Modificarea Regulamentului de punere în aplicare (UE) nr. 540/2011
            În partea E a anexei la Regulamentul de punere în aplicare (UE) nr. 540/2011, se elimină rândul 12 referitor la alfa-cipermetrin.
         
         
            Articolul 3
            Măsuri tranzitorii
            Statele membre retrag autorizațiile acordate pentru produsele de protecție a plantelor care conțin alfa-cipermetrin ca substanță activă până cel târziu la 7 decembrie 2021.
         
         
            Articolul 4
            Perioada de grație
            Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibil și expiră cel târziu la 7 decembrie 2022.
         
         
            Articolul 5
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 mai 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 309, 24.11.2009, p. 1.
         
            (2)  Directiva 2004/58/CE a Comisiei din 23 aprilie 2004 de modificare a Directivei 91/414/CEE a Consiliului privind includerea alfa-cipermetrin, benalaxil, bromoxinil, desmedifam, ioxinil și fenmedifam ca substanțe active (JO L 120, 24.4.2004, p. 26).
         
            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).
         
            (4)  Regulamentul de punere în aplicare (UE) 2019/1690 al Comisiei din 9 octombrie 2019 de reînnoire a aprobării substanței active alfa-cipermetrin, ca substanță susceptibilă de înlocuire, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 259, 10.10.2019, p. 2).
         
            (5)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).